CELEX: 32021D1136
Language: sk
Date: 2021-06-30 00:00:00
Title: Vykonávacie rozhodnutie Komisie (EÚ) 2021/1136 z 30. júna 2021 o žiadosti o registráciu európskej iniciatívy občanov s názvom „SAVE CRUELTY-FREE COSMETICS - COMMIT TO A EUROPE WITHOUT ANIMAL TESTING“ („Za kozmetiku bez krutosti – Prisľúbte Európu bez testovania na zvieratách“) podľa nariadenia Európskeho parlamentu a Rady (EÚ) 2019/788 [oznámené pod číslom C(2021) 4950] (Iba anglické znenie je autentické)

12.7.2021   
               
               
                  SK
               
               
                  Úradný vestník Európskej únie
               
               
                  L 246/1
               
            
         VYKONÁVACIE ROZHODNUTIE KOMISIE (EÚ) 2021/1136
         z 30. júna 2021
         o žiadosti o registráciu európskej iniciatívy občanov s názvom „SAVE CRUELTY-FREE COSMETICS - COMMIT TO A EUROPE WITHOUT ANIMAL TESTING“ („Za kozmetiku bez krutosti – Prisľúbte Európu bez testovania na zvieratách“) podľa nariadenia Európskeho parlamentu a Rady (EÚ) 2019/788
         
            
               [oznámené pod číslom C(2021) 4950]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Komisii bola 21. mája 2021 predložená žiadosť o registráciu európskej iniciatívy občanov s názvom „SAVE CRUELTY-FREE COSMETICS - COMMIT TO A EUROPE WITHOUT ANIMAL TESTING“.
                  
               
                     (2)
                  
                  
                     Ciele iniciatívy sú vyjadrené takto: „Zákaz EÚ testovať kozmetické výrobky na zvieratách sprevádzal prísľub Európy, podľa ktorého už zvieratá nebudú trpieť a zomierať kvôli kozmetike. Tento sľub bol porušený. Orgány stále požadujú, aby sa zložky používané v kozmetických výrobkoch testovali na zvieratách, čo je v rozpore s očakávaniami a želaniami verejnosti, ako aj so zámerom zákonodarcov. Pritom sme ešte nikdy predtým nemali k dispozícii také výkonné nástroje na zaistenie bezpečnosti bez toho, aby bolo nutné využívať zvieratá, ani takúto jedinečnú príležitosť radikálne zmeniť ochranu ľudí a životného prostredia. Európska komisia musí presadzovať a posilňovať tento zákaz a prechod na posudzovanie bezpečnosti bez využívania zvierat.“
                  
               
                     (3)
                  
                  
                     Skupina organizátorov vyzýva Komisiu, aby podnikla tieto kroky: 1) Chrániť a posilniť zákaz testovania kozmetických výrobkov na zvieratách. Iniciovať legislatívnu zmenu s cieľom dosiahnuť ochranu spotrebiteľov, pracovníkov a životného prostredia, pokiaľ ide o všetky kozmetické zložky bez toho, aby sa realizovali testy na zvieratách, a to kedykoľvek a na akýkoľvek účel; 2) Zmeniť nariadenie EÚ o chemických látkach. Zaistiť ochranu ľudského zdravia a životného prostredia riadením chemických látok bez pridania nových požiadaviek na testovanie na zvieratách; 3) Modernizovať vedu v EÚ. Prisľúbiť legislatívny návrh, v ktorom sa stanoví plán postupného upúšťania od akéhokoľvek testovania na zvieratách v EÚ do konca súčasného volebného obdobia.
                  
               
                     (4)
                  
                  
                     V prílohe sa uvádzajú ďalšie informácie o predmete, cieľoch a kontexte iniciatívy. Je rozdelená na tri oddiely: „The World-Leading EU Cosmetics Animal Testing and Marketing Bans“ (Globálne prvenstvo zákazu testovania kozmetických výrobkov na zvieratách a zákazu predaja kozmetických výrobkov testovaných na zvieratách v EÚ), „Transforming Chemicals Regulation“ (Zmena nariadenia o chemických látkach) a „Modernising Science in the EU“ (Modernizácia vedy v EÚ). V prílohe sa vysvetľuje, ako by sa podľa organizátorov mali zrevidovať nariadenia Európskeho parlamentu a Rady (ES) č. 1223/2009 (2) a (ES) č. 1907/2006 (3), ako aj smernica Európskeho parlamentu a Rady 2010/63/EÚ (4). V prílohe sa uvádzajú základné informácie, ktorými sa vysvetľuje najmä to, ako by iniciatíva prispela k politickým cieľom Komisie stanoveným v stratégii s názvom „Chemikálie – stratégia udržateľnosti“ (5) a Európskej zelenej dohode (6). Príloha tiež obsahuje návrh, aby Komisia prijala podporné opatrenia, napríklad aby zabezpečila vykonávanie existujúcich zákazov testovania na zvieratách, alebo aby vypracovala stratégiu testovania kozmetických zložiek len pomocou dostupných stratégií hodnotenia, pri ktorých sa nevyužívajú zvieratá. Zdá sa, že takéto opatrenia dopĺňajú návrhy právnych aktov, ku ktorých prijatiu sa Komisia vyzýva, a teda ich možno považovať len za doplnkové.
                  
               
                     (5)
                  
                  
                     Skupina organizátorov predložila aj doplňujúce informácie vo forme politického dokumentu s podrobnejšími informáciami o jej troch hlavných výzvach na činnosť.
                  
               
                     (6)
                  
                  
                     Keďže cieľom iniciatívy je prijatie opatrení na aproximáciu zákonov, iných právnych predpisov alebo správnych opatrení členských štátov, ktoré sú zamerané na vytvorenie a fungovanie vnútorného trhu, Komisia má právomoc predložiť návrh právneho aktu na základe článku 114 zmluvy.
                  
               
                     (7)
                  
                  
                     Z tohto dôvodu nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (8)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásady proporcionality a základných práv.
                  
               
                     (9)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (10)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená ani šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (11)
                  
                  
                     Iniciatíva s názvom „SAVE CRUELTY-FREE COSMETICS - COMMIT TO A EUROPE WITHOUT ANIMAL TESTING“ by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Registruje sa európska iniciatíva občanov s názvom „SAVE CRUELTY-FREE COSMETICS - COMMIT TO A EUROPE WITHOUT ANIMAL TESTING“.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „SAVE CRUELTY-FREE COSMETICS - COMMIT TO A EUROPE WITHOUT ANIMAL TESTING“, ktorú zastupujú pani Sabrina ENGEL a pán Cezary WYSZYŃSKI, konajúci zároveň ako kontaktné osoby.
         
         
            V Bruseli 30. júna 2021
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.
         
            (2)  Nariadenie Európskeho parlamentu a Rady (ES) č. 1223/2009 z 30. novembra 2009 o kozmetických výrobkoch (Ú. v. EÚ L 342, 22.12.2009, s. 59).
         
            (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).
         
            (4)  Smernica Európskeho parlamentu a Rady 2010/63/EÚ z 22. septembra 2010 o ochrane zvierat používaných na vedecké účely (Ú. v. EÚ L 276, 20.10.2010, s. 33).
         
            (5)  Oznámenie Komisie zo 14. októbra 2020 s názvom „Chemikálie – stratégia udržateľnosti Na ceste k životnému prostrediu bez toxických látok“, COM(2020) 667 final.
         
            (6)  Oznámenie Komisie z 11. decembra 2019 s názvom „Európska zelená dohoda“, COM/2019/640 final/2.